Asia C-521/06 P

Athinaïki Techniki AE

vastaan

Euroopan yhteisöjen komissio

”Muutoksenhaku — Valtiontuki — Helleenien tasavallan Hyatt Regency -yhtymälle myöntämä valtiontuki — Kantelu — Kantelun käsittelyn lopettamista koskeva päätös — Asetus (EY) N:o 659/1999 — Asetuksen 4, 13 ja 20 artikla — EY 230 artiklassa tarkoitettu ”kannekelpoisen toimen” käsite”

Julkisasiamies Y. Botin ratkaisuehdotus 3.4.2008 I - 5832

Yhteisöjen tuomioistuimen tuomio (neljäs jaosto) 17.7.2008 I - 5862

Tuomion tiivistelmä

Kumoamiskanne – Kannekelpoiset toimet – Toimet, jotka valtiontukea koskevan kantelun tekijä voi riitauttaa – Komission kantelun käsittelyn lopettamisesta tekemä päätös, jolla päätetään alustava tutkintamenettely, on tällainen toimi

(EY 87 artikla, EY 88 artiklan 2 kohta ja EY 230 artiklan neljäs kohta; neuvoston asetuksen N:o 659/1999 4 artikla)

Sen määrittelemiseksi, onko valtiontukien alalla toteutettu toimi EY 88 artiklan soveltamista koskevista yksityiskohtaisista säännöistä annetun asetuksen N:o 659/1999 4 artiklassa tarkoitettu päätös, on aiheellista tarkastaa, vahvistiko komissio toimen asiasisältö ja tämän toimielimen aikomus huomioon ottaen tutkinnan kohteena olevalla toimella, alustavan tutkinnan päättyessä, lopullisen kantansa kantelun kohteena olevasta toimesta, ja näin ollen, totesiko komissio, että kyseessä on tuki vai että kyseessä ei ole tuki ja että tuen yhteensopivuudesta yhteismarkkinoille ei ole epäilyjä vai että tällaisia epäilyjä on.

Kirjeellä, jolla komissio ilmoittaa EY 87 ja EY 88 artiklan rikkomisen toteamiseen tähtäävän kantelun tekijälle, että ”koska sellaisia lisätietoja ei ole, joiden perusteella tutkimusta voitaisiin jatkaa, komissio päätti – – hallinnollisesti asian käsittelyn”, ilmoitetaan, että komissio toteutti tosiasiallisesti toimen, jolla asian käsittely päätettiin hallinnollisesti.

Tämän toimen asiasisällöstä ja komission aikomuksesta ilmenee, että komissio päätti lopettaa kantelun tekijän käynnistämän alustavan tutkintamenettelyn. Komissio totesi kyseisellä toimella, että aloitetun tutkinnan perusteella ei voitu päätellä, että kyseessä olisi EY 87 artiklassa tarkoitettu tuki, ja se kieltäytyi implisiittisesti aloittamasta EY 88 artiklan 2 kohdassa määrättyä muodollista tutkintamenettelyä. Tällaisessa tilanteessa niillä, joiden hyväksi kyseisessä määräyksessä määrätyt menettelylliset takeet on annettu, on mahdollisuus varmistua näiden takeiden kunnioittamisesta vain, jos ne voivat saattaa tämän päätöksen yhteisöjen tuomioistuinten tutkittavaksi EY 230 artiklan neljännen kohdan mukaisesti. Tätä periaatetta sovelletaan yhtä lailla silloin, kun päätös tehdään siitä syystä, että komissio katsoo tuen soveltuvan yhteismarkkinoille, kuin silloin, kun se katsoo, että kyseessä ei ole tuki.

Tällaista toimea ei tältä osin voida määritellä alustavaksi tai valmistelevaksi toimeksi, koska aloitetun hallinnollisen menettelyn yhteydessä sen jälkeen ei toteuteta mitään muuta toimea, joka voi olla kumoamiskanteen kohteena. Tältä osin ei ole merkitystä sillä, että asianomainen osapuoli voi vielä toimittaa komissiolle lisätietoja, jotka voivat velvoittaa tämän viimeksi mainitun tarkastamaan kantaansa kyseessä olevasta jäsenvaltion toimesta, koska alustavan tutkintamenettelyn päätteeksi tehdyn päätöksen lainmukaisuutta arvioidaan vain niiden tietojen mukaan, jotka komissiolla saattoi olla hallussaan päätöksen tekemisen ajankohtana, eli esillä olevassa asiassa hetkellä, jolloin asian käsittely päätettiin hallinnollisesti. Jos asianomainen osapuoli toimittaa lisätietoja sen jälkeen, kun asian käsittely on päätetty, komissio voi tarvittaessa olla velvollinen aloittamaan uuden hallinnollisen menettelyn. Nämä tiedot eivät sen sijaan vaikuta siihen seikkaan, että ensimmäinen alustava tutkintamenettely on jo päätetty. Tästä seuraa, että komissio otti mainitulla toimella lopullisesti kantaa kantelun tekijän vaatimukseen.

Tällaisella toimella, jolla estetään kantelun tekijää esittämästä huomautuksiaan EY 88 artiklan 2 kohdassa tarkoitetun muodollisen tutkintamenettelyn yhteydessä, on sitovia oikeusvaikutuksia, jotka vaikuttavat kantelun tekijän etuihin, ja se on täten EY 230 artiklassa tarkoitettu kannekelpoinen toimi.

(ks. 46, 49, 51–58, 61 ja 62 kohta)